A BIZOTTSÁG 2203/2004/EK RENDELETE
(2004. december 21.)
a mezőgazdasági üzemek jövedelmének megállapításához adatokat szolgáltató üzemek kiválasztásáról szóló 1859/82/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Gazdasági Közösségben működő mezőgazdasági üzemek jövedelmére és üzleti tevékenységére vonatkozó számviteli adatok gyűjtésére szolgáló hálózat létrehozásáról szóló, 1965. június 15-i 79/65/EGK tanácsi rendeletre (1) és különösen annak 4. cikke (4) bekezdésére és 6. cikke (2) bekezdésére,
mivel:
(1)
Az 1859/82/EGK bizottsági rendelet (2) meghatározza az adatszolgáltató üzemek körzetenkénti számát. Az egyes körzetekben kiválasztandó adatszolgáltató üzemek száma ennél legfeljebb 20 %-kal lehet több vagy kevesebb, feltéve hogy ez nem eredményezi az adatszolgáltató üzemek tagállamonkénti összes számának csökkenését.
(2)
Mivel az ilyen intézkedés pénzügyi irányítása bonyolult, a mezőgazdasági üzemek jövedelmének megállapítására használt, a könyvelésre vonatkozó egyes részletes végrehajtási szabályokról szóló, 1983. július 13-i 1915/83/EGK bizottsági rendelet (3) bevezeti a közösségi finanszírozásra alkalmas, megfelelően kitöltött adatszolgáltatási űrlapok összes számának tagállamonkénti korlátozását. Az érthetőség és egységesség érdekében e módosítást az 1859/82/EGK rendeletnek is tükröznie kell. Az adatszolgáltató üzemek körzetenkénti számában bizonyos rugalmasság továbbra is engedélyezett, feltéve hogy az érintett tagállam adatszolgáltató üzemeinek összes számát figyelembe veszik.
(3)
A közösségi finanszírozásra alkalmas, megfelelően kitöltött adatszolgáltatási űrlapok összes számának tagállamonkénti korlátozását tekintetbe véve az I. mellékletben a Belgium, Dánia, Németország, Franciaország és Luxemburg esetében megállapított adatszolgáltató üzemek számát ki kell igazítani annak érdekében, hogy a tényleges mintanagyság megmaradjon.
(4)
Az adatszolgáltató üzemek körzetenkénti számát Svédország esetében ki kell igazítani a körzetek közötti határok megváltozása miatt.
(5)
Ezért az 1859/82/EGK rendeletet ennek megfelelően módosítani kell.
(6)
Az e rendeletben előírt intézkedések összhangban vannak a mezőgazdasági számviteli információs hálózat közösségi bizottságának véleményével,
ELFOGADTA EZT A RENDELETET:
1. cikk
Az 1859/82/EGK rendelet a következőképpen módosul:
1.
A 3. cikk helyébe a következő szöveg lép:
„3. cikk
Az adatszolgáltató üzemek tagállamonkénti és körzetenkénti száma az I. mellékletben kerül meghatározásra.
Az egyes körzetekben kiválasztandó adatszolgáltató üzemek száma legfeljebb 20 %-kal lehet több vagy kevesebb az I. mellékletben meghatározottnál, feltéve hogy az érintett tagállam adatszolgáltató üzemeinek összes számát figyelembe veszik.”
2.
Az I. melléklet e rendelet melléklete szerint módosul.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ezt a rendeletet a 2005-ös számviteli évtől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. december 21-én.